СОФИЙСКИ УНИВЕРСИТЕТ ”СВ. КЛИМЕНТ ОХРИДСКИ”

ДЕПАРТАМЕНТ ЗА ИНФОРМАЦИЯ И УСЪВЪРШЕНСТВАНЕ НА УЧИТЕЛИ

ДИПЛОМНА РАБОТА

ЗА ПРИДОБИВАНЕ НА ВТОРА

ПРОФЕСИОНАЛНОКВАЛИФИКАЦИОННА СТЕПЕН

Тема: Зависимост между учебни постижения на учениците в модул „Електронни таблици“ и уменията им за решаване на практически задачи в обучението по информационни технологии

(IX клас)

Изготвил: Ани Иванова

СОФИЯ, 2015г.

Увод

Електронизацията на учебния процес е неотменим елемент на модерното училище. Навлизането на информационните и комуникационни технологии в училище оптимизира процеса на обучение и повишава неговата ефективност.

Няма област от живота, в която информационните технологии да не са намерили приложение. Този факт мотивира учениците да развиват и обогатяват знанията и уменията си в тази област. За учителите пък това е едно предизвикателство да създадат среда, комфортна и мотивираща, именно с разчупване на рамките на традиционното обучение, тип лекция, и ангажиране на учениците в самия процес на обучение чрез използване на нови информационни и комуникационни технологии и иновативни методи на преподаване. Интерактивност, възможности за изява и самооценка; достъпът и ползването на високи технологии освен информация и знания ще дадат самочувствие и увереност в учениците. Всичко това ще направи уроците по-ефективни, ще повиши постиженията им, качеството и удовлетвореността от обучението. Това би върнало доверието и признателността на обществото към училището и учителите като институция и статут.

За процеса на обучението важен фактор са контролът и оценката на знанията. Те съдействат за затвърдяване и усъвършенстване на знанията, уменията и компетентностите на учениците. Имат контролно осведомителен характер – осигурява се възможност за проверяване степента на усвояване и характера на пропуските и грешките, допускани от учениците. Служат за диагностициране състоянието на знанията, уменията и компетентностите на учениците.

Много ценно е преподавателят по информационни технологии да създава активност чрез разкриване на онези перспективи, които предметът концентрира в себе си. Необходимо е учениците самостоятелно или колективно да овладеят система от знания. Чрез практическата работа те се приучават да мислят и работят, което спомага за усвояването и формирането на новото знание и умение и как да се отделя същественото в него.

Добре организираната практическа работа на учениците спомага за тяхното развитие за формирането на такива качества като техника, практически умения, дълбочина на мисленето, оперативност, съобразителност и критичност.

Оценяването на постиженията на учениците комплексно – с тест и практическа задача е точно диагностициране на знанията, уменията и компетентностите на учениците, измерват се резултатите на конкретното учебно съдържание относно предварително поставени цели и задачи.

Първа част. Теоретична постановка

Информационните технологии са едни от най-бързо развиващите се технологии. Те са неделима част от общата грамотност на съвременния човек. Ето защо естествено присъстват в гимназиалния етап като самостоятелен предмет от задължителната подготовка, изучаващ се в IX и X клас. Акцентът в обучението по предмета е поставен върху придобиването на умения за работа с най-често използваните в ежедневието и малкия бизнес приложни продукти от областта на информационните технологии. Това допринася за изграждане в обучаемите на самочувствие за приложимост на придобитите компетенции в реални житейски ситуации, чието разрешаване би се улеснило с използването на информационните технологии.

Целите на обучението по информационни технологии в IX клас са:

Надграждане на придобитите базисни знания и умения за работа с текстообработващи програми, електронни таблици и графични програми чрез прилагането им за решаване на конкретни практически задачи;

Развиване на творческите умения и уменията за работа в екип по конкретен проект, който завършва с продукт, създаден със средствата на информационните технологии;

Развиване на умения за използване на вградените помощни системи на приложните програми.

Учебната програма за IX клас включва следните модули:

Информационни технологии и компютърни системи

Текстообработка

Компютърна графика

Електронни таблици

Интегриране на дейности

Общият брой предвидени часове в IX клас е 36 часа, като за модул „Електронни таблици“ – обект на настоящото изследване, този брой е 8 часа. Това са държавните образователни изисквания за предмета Информационни технологии за IX клас, публикувани в сайта [www.mon.bg](http://www.mon.bg).